Kuodžių kalnas

Kuodžių kalnas arba Vorkalnis, Lieplaukės piliakalnisKuodžių alkakalnis europeana.eu – alkakalnis, stūksantis Telšių rajono savivaldybėje, Ryškėnų seniūnijoje, Kuodžių kaime, į rytus nuo Lieplaukės miestelio rytinio pakraščio, 190 m į šiaurę nuo kelio . Lieplaukėje yra Vorkalnio gatvė. 

1986 m. kalną tyrinėjo Gintauto Zabielos vadovaujama žvalgomoji archeologinė ekspedicija. Jos metu piliakalnio požymių neturinčio kalno aikštelėje kultūrinio sluoksnio neaptikta.    

2002 m. Kuodžių kalnas kaip archeologinis, kraštovaizdžio ir mitologinis paminklas buvo įrašytas į Kultūros vertybių registrą. Saugoma teritorija užima 22 166 m².

 Kalva 

Mišku apaugusi kalva iškilusi Germontupio kairiajame krante. Teritorija apardyta arimų, iškasinėta duobėmis, kalvos viršuje išsiskiria kelios senos, didelės, iki 4 m skersmens ir 1 m gylio duobės. Kalva maždaug 185 m ilgio rytų-vakarų kryptimi ir 115 m pločio. Siekia iki 12 m aukštį šiaurės pusėje, kur šlaitai nuolaidūs. Kitose kalvos pusėse šlaitai statesni, 7-10 m aukščio. Viršuje išsiskiria kiek išgaubtu viršumi, apie 115 m ilgio rytų-vakarų kryptimi ir iki 60 m pločio aikštelė. Ji plane netaisyklingo ovalo formos, nuolaidžiais kraštais.  

Nurodoma, jog tarpukariu tiesiant Kužių - Kretingos geležinkelį kalne buvo pradėtas kasti žvyras. Radus žmonių kaulų kasimas buvo nutrauktas.

Kalvos viršuje, pietų pusėje ant betoninio, iki 95 cm aukščio postamento stovi medinė, skarda apkalta koplytėlė.  Epitafijoje dedikuota šv. Rokui. Ji 83x82 cm dydžio ir 80 cm aukščio, keturšlaičiu, apie 60 cm aukščio stogeliu su kryžiumi.

 Tautosakinės žinios 

Vieni pasakoja apie kalne stovėjusią Šv. Morkaus bažnyčią, kuri neva švedų laikais buvusi užpilta. Kiti prisimena čia gyvenusį piktą poną, kuris negailėdavo žmonių, juos kardavo. Už savo piktumą buvo pramintas Voru. Jis ir palaidotas šiame kalne.

 Šaltiniai 

Kategorija:Telšių rajono paveldas
Kategorija:Lietuvos alkakalniai
Kategorija:Lieplaukė